CELEX: 32020R0578
Language: hr
Date: 2020-02-21 00:00:00
Title: Delegirana uredba Komisije (EU) 2020/578 оd 21. veljače 2020. o izmjeni Uredbe (EU) 2018/196 Europskog parlamenta i Vijeća o dodatnim carinama na uvoze određenih proizvoda podrijetlom iz Sjedinjenih Američkih Država

28.4.2020   
               
               
                  HR
               
               
                  Službeni list Europske unije
               
               
                  L 133/1
               
            
         DELEGIRANA UREDBA KOMISIJE (EU) 2020/578
         оd 21. veljače 2020.
         o izmjeni Uredbe (EU) 2018/196 Europskog parlamenta i Vijeća o dodatnim carinama na uvoze određenih proizvoda podrijetlom iz Sjedinjenih Američkih Država
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2018/196 od 7. veljače 2018. o dodatnim carinama na uvoze određenih proizvoda podrijetlom iz Sjedinjenih Američkih Država (1), a posebno njezin članak 3. stavak 3.,
         budući da:
         
                     1.
                  
                  
                     S obzirom na to da Sjedinjene Američke Države nisu uskladile Zakon o kontinuiranom dampingu i prijeboju subvencije (Continued Dumping and Subsidy Offset Act, CDSOA) sa svojim obvezama u okviru sporazuma Svjetske trgovinske organizacije (WTO), Uredbom (EU) 2018/196 izvorno je uvedena dodatna carina ad valorem u iznosu od 4,3 % na uvoz određenih proizvoda podrijetlom iz Sjedinjenih Američkih Država. U skladu s odobrenjem WTO-a za suspenziju primjene olakšica na Sjedinjene Američke Države Komisija mora svake godine prilagođavati visinu suspenzije visini poništenja ili štete koju je Europskoj uniji u tom razdoblju uzrokovao CDSOA. Visina suspenzije prilagođena je 2019. na 0,001 % dodatne carine ad valorem, a Uredba (EU) 2018/196 izmijenjena je na odgovarajući način.
                  
               
                     2.
                  
                  
                     Izdaci CDSOA-a za posljednju godinu za koju su podaci dostupni odnose se na raspodjelu antidampinških i kompenzacijskih carina naplaćenih tijekom fiskalne godine 2019. (od 1. listopada 2018. do 30. rujna 2019.). Na temelju podataka koje je objavila Carinska i granična zaštita Sjedinjenih Američkih Država i na temelju članka 3. stavka 1. točke (a) Uredbe (EU) 2018/196, visina poništenja ili štete uzrokovane Uniji iznosi 25 506,30 USD.
                  
               
                     3.
                  
                  
                     Visina poništenja ili štete, a posljedično i suspenzije povećala se u odnosu na razinu iz 2019. Međutim, visina suspenzije ne može se prilagoditi visini poništenja ili štete na temelju članka 3. stavka 1. točke (c) dodavanjem proizvodâ na popis u Prilogu I. Uredbi (EU) 2018/196 jer su svi proizvodi s popisa u Prilogu II. Uredbi (EU) 2018/196 već dodani u Prilog I. Slijedom toga, na temelju članka 3. stavka 1. točke (e) te uredbe Komisija ne bi trebala mijenjati popis proizvoda u Prilogu I., ali bi trebala izmijeniti stopu dodatne carine kako bi prilagodila visinu suspenzije visini poništenja ili štete. Stoga je potrebno na popisu zadržati četiri proizvoda navedena u Prilogu I., a stopu dodatne uvozne carine izmijeniti i utvrditi na 0,012 %.
                  
               
                     4.
                  
                  
                     Učinak dodatne uvozne carine ad valorem od 0,012 % na uvoz proizvoda iz Sjedinjenih Američkih Država navedenih u Prilogu I. godišnje predstavlja trgovinsku vrijednost od najviše 25 506,30 USD.
                  
               
                     5.
                  
                  
                     Kako bi se osiguralo da ne bude kašnjenja u primjeni izmijenjene stope dodatne uvozne carine, ova Uredba treba stupiti na snagu na dan objave.
                  
               
                     6.
                  
                  
                     Uredbu (EU) 2018/196 trebalo bi stoga na odgovarajući način izmijeniti,
                  
               DONIJELA JE OVU UREDBU:
         
            Članak 1.
            Članak 2. Uredbe (EU) 2018/196 zamjenjuje se sljedećim:
            
               
                  „Članak 2.
                  Na proizvode podrijetlom iz Sjedinjenih Američkih Država navedene u Prilogu I. ovoj Uredbi uvodi se carina ad valorem u iznosu od 0,012 % dodatno uz carinu koja se primjenjuje na temelju Uredbe (EU) br. 952/2013 Europskog parlamenta i Vijeća (*1).
               
            
         
         
            Članak 2.
            Ova Uredba stupa na snagu na dan objave u Službenom listu Europske unije.
            Primjenjuje se od 1. svibnja 2020.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 21. veljače 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 44, 16.2.2018., str. 1.
         
      
      
         
            PRILOG
            
               
                  „PRILOG I.
                  Proizvodi na koje treba primjenjivati dodatne uvozne carine označeni su odgovarajućim osmeroznamenkastim oznakama KN. Opis proizvoda koji su razvrstani pod tim oznakama nalazi se u Prilogu I. Uredbi Vijeća (EEZ) br. 2658/87 (1).
                  0710 40 00
                  ex 9003 19 00„okviri od osnovnih metala”
                  8705 10 00
                  6204 62 31
               
            ”
               (1)  Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL L 256, 7.9.1987., str. 1.).